2-тиркеме

“5-тиркеме

**Республикалык бюджеттен каражаттарды**

**региондорду өнүктүрүү фонддоруна бөлүштүрүүнүн**

**тартиби**

**1-глава. Жалпы жоболор**

1. Республикалык бюджеттен каражаттарды региондорду өнүктүрүү фонддоруна бөлүштүрүүнүн ушул тартиби (мындан ары – Тартип) Кыргыз Республикасынын Бюджеттик кодексинин 34-беренесине, Региондорду өнүктүрүү фонддору жөнүндө типтүү жобого ылайык иштелип чыкты жана региондорду өнүктүрүү фонддоруна республикалык бюджеттен каражаттарды бөлүү тууралуу чечим кабыл алынганда иш-аракеттердин ырааттуулугун аныктайт.

2. Региондорду өнүктүрүү фонддоруна республикалык бюджеттен каражаттардын көлөмү жана багыты ар жылдык негизде, республикалык бюджет жөнүндө Кыргыз Республикасынын мыйзамынын негизинде бекитилет.

**2-глава. Республикалык бюджеттен региондорду өнүктүрүү фонддоруна каражаттарды бөлүштүрүү**

3. Республикалык бюджеттен каражаттар эки топ боюнча бөлүштүрүлөт:

1) Облустарды өнүктүрүү фонддору боюнча – бюджетти болжолдоо жана аткаруу боюнча тийиштүү ыйгарым укуктуу мамлекеттик орган (мындан ары – мамлекеттик ыйгарым укуктуу орган) тарабынан белгиленген ушул топ боюнча республикалык бюджеттеги каражаттардын көлөмүнөн тең үлүш менен, ири кендерди иштетүүчүлөрдөн жергиликтүү маанидеги инфратүзүмдү кармоого чегерүүлөр түшкөн облустарды кошпогондо;

2) Райондорду өнүктүрүү фонддору боюнча – ар бир район боюнча тиешелүү ыйгарым укуктуу мамлекеттик орган тарабынан ушул топ боюнча республикалык бюджетте белгиленген каражаттардын көлөмүнөн кирешелердин көлөмүнө жараша каражаттар бөлүштүрүлөт (активдерди, милдеттенмелерди жана атайын каражаттарды эсепке албаганда), буга № 1 таблицага ылайык ири кендерди иштетүүчүлөрдөн жергиликтүү маанидеги инфратүзүмдөрдү кармоого чегерүүлөр (10 000 000 (он миллион) сомдон ашык) түшкөн райондор кирбейт.

№ 1 таблица

|  |  |  |
| --- | --- | --- |
| **Райондордун кирешелеринин көлөмү** **(ири кендерди иштетүүчүлөрдөн жергиликтүү маанидеги инфратүзүмдөрдү кармоого чегерүүлөр** **10 000 000 (он миллион) сомдон аз )**  | **Райондорду өнүктүрүү фонддоруна республикалык бюджеттен берилүүчү каражаттардын суммасы**  | **Райондук маанидеги шаарлар бар райондорду өнүктүрүү фонддоруна республикалык бюджеттен берилүүчү кошумча каражаттар**  |
| Райондор боюнча кирешелердин орточо деңгээлинен төмөн  | 30 000 000 (отуз миллион) сом | 5 400 000 (беш миллион төрт жүз миң) сом |
| Райондор боюнча кирешелердин орточодон жогорку деңгээлине чейин  | 20 000 000 (жыйырма миллион) сом | 5 400 000 (беш миллион төрт жүз миң) сом |
| Райондор боюнча кирешелердин жогорку деңгээлинен жогору | 15 000 000 (он беш миллион) сом | 5 400 000 (беш миллион төрт жүз миң) сом |

4. Региондорду өнүктүрүү фонддоруна республикалык бюджеттен берилүүчү каражаттардын көлөмү республикалык бюджет жөнүндө Мыйзам менен бекитилет.

5. Бюджеттер аралык мамилелер башкармалыгы республикалык бюджеттен региондорду өнүктүрүү фонддоруна каражаттарды өтүнмөлөргө ылайык транштар менен каржылайт.

6. Региондорду өнүктүрүү фонду бекитилген чыгашалар сметасына ылайык региондорду өнүктүрүү фонддоруна республикалык бюджеттин каражаттарынын эсебинен чыгымдарды өз убагында жана толук каржылайт.

7. Республикалык бюджеттен региондорду өнүктүрүү фонддоруна түшкөн каражаттардын калдыктары учурдагы жыл аяктагандан кийин республикалык бюджетке кайтарылат.